อย.เตือน อย่าหลงเชื่อซื้อยาจีนเหลียนฮัวชิงเหวินแคปซูล ทางออนไลน์อ้างช่วยรักษาโควิด-19 เสี่ยงได้ยาปลอม
อย.เตือน อย่าหลงเชื่อซื้อยาจีนเหลียนฮัวชิงเหวินแคปซูล ทางออนไลน์อ้างช่วยรักษาโควิด-19 เสี่ยงได้ยาปลอม ภญ.สุภัทรา บุญเสริม รองเลขาธิการคณะกรรมการอาหารและยา เปิดเผยว่า ตามที่มีข่าวในสื่อสังคมออนไลน์ว่าหน่วยงานด้านอาหารและยาของประเทศจีนได้อนุมัติให้ยาจีน ชื่อเหลียนฮัวชิงเหวินแคปซูล มีข้อบ่งใช้เพิ่มเติมสำหรับผู้ป่วยที่ติดเชื้อไวรัสโคโรนา 2019 หรือโรคโควิด-19 นั้น สำนักงานคณะกรรมการอาหารและยา (อย.) ขอชี้แจงว่าผลิตภัณฑ์ดังกล่าว ได้รับอนุมัติทะเบียนตำรับผลิตภัณฑ์สมุนไพร จาก อย. ในชื่อ “เหลียนฮัวชิงเหวินแคปซูล” โดยสรรพคุณที่อนุมัติ คือ ช่วยขจัดพิษ ลดไข้ บรรเทาอาการหวัด ได้แก่ ไข้ ปวดเมื่อยตามร่างกาย คัดจมูก ไอ น้ำมูก เจ็บคอ และสรรพคุณที่มีการวิจัยทางวิทยาศาสตร์เพิ่มเติม คือ ใช้บรรเทาอาการจากไข้หวัดใหญ่ ได้แก่ ไข้ ปวดเมื่อยตามร่างกาย น้ำมูก ไอ เจ็บคอ ปวดหัว โดยผลิตภัณฑ์เหลียนฮัวชิงเหวินแคปซูล เป็นผลิตภัณฑ์สมุนไพรที่ให้จำหน่ายเฉพาะในร้านขายยาและสถานพยาบาลเท่านั้น โดยผู้ได้รับอนุญาตนำเข้า มีเพียงบริษัท เอินเวย์ กรุ๊ป จำกัด รายเดียวเท่านั้น กฎหมายไม่อนุญาตให้ขายผลิตภัณฑ์สมุนไพรผ่านทางสื่อออนไลน์ ดังนั้นหากผู้บริโภคสั่งซื้อผลิตภัณฑ์ดังกล่าวที่มีการลักลอบขายทางสื่อออนไลน์ เสี่ยงต่อการได้รับผลิตภัณฑ์สมุนไพรปลอมไม่ได้คุณภาพ และอาจได้รับอันตรายถึงแก่ชีวิตได้ทั้งนี้ โควิด-19 เป็นโรคอุบัติใหม่ที่หลายประเทศกำลังอยู่ในระหว่างการค้นหายาที่ใช้ในการรักษาและวัคซีนที่ใช้ในการป้องกัน ซึ่งต้องใช้เวลาในการทดลอง คิดค้นและทดสอบประสิทธิภาพในระหว่างนี้ การใช้ยาใดๆ ต้องอยู่ภายใต้การประเมินอาการของแพทย์ หากมีข้อสงสัย หรือต้องการแจ้งเบาะแสผลิตภัณฑ์สุขภาพใดๆ ที่มีการโอ้อวดสรรพคุณเกี่ยวกับการรักษาโรคโควิด-19 ขอให้แจ้งมาได้ที่สายด่วน อย. 1556 หรือ อย. Smart Application